เมืองไทยฯสวนศก. กำไรปึ้ก2พันล้าน
เมืองไทยประกันชีวิตยิ้ม ไตรมาสแรกกำไรพุ่ง 2,000 ล้าน เบี้ยใหม่ขึ้นเบอร์หนึ่ง
15 มิ.ย. 2559

เมืองไทยประกันชีวิตยิ้ม ไตรมาสแรกกำไรพุ่ง 2,000 ล้าน เบี้ยใหม่ขึ้นเบอร์หนึ่ง
แหล่งข่าวจากบริษัท เมืองไทยประกันชีวิต เปิดเผยว่า ในช่วงไตรมาสแรกที่ผ่านมา บริษัทมีกำไรสุทธิ 2,074 ล้านบาท เพิ่มขึ้น 12.57% มีสินทรัพย์ 3.18 แสนล้านบาท เพิ่มขึ้น 20.27% และมีหนี้สิน 2.79 แสนล้านบาท เพิ่มขึ้น 20.66% เมื่อเทียบกับช่วงเดียวกันของปีก่อน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า ในช่วง 4 เดือนแรก (ม.ค.-เม.ย.) ที่ผ่านมา บริษัทมีเบี้ยรับรวม 34,157 ล้านบาท เติบโต 12% เมื่อเทียบกับช่วงเดียวกันของปีก่อน และเทียบกับอุตสาหกรรมที่มีเบี้ยรับรวมเพิ่ม 6% ส่งผลให้บริษัทมีส่วนแบ่งการตลาดอยู่ที่ 18.6% เติบโตขึ้นจากช่วงเดียวกันปีที่ก่อนซึ่งอยู่ที่ 17.6%
“การเติบโตที่น่าพอใจดังกล่าวเป็นผลจากนโยบาย ‘ยึดลูกค้าเป็นศูนย์กลาง’ ที่สามารถนำเสนอผลิตภัณฑ์ที่เหมาะสมผ่านช่องทางที่สะดวกและตรงกับไลฟ์สไตล์ของลูกค้า ทำให้ได้รับความไว้วางใจจากลูกค้าและส่งผลให้ผลงานการขายเติบโตดี เห็นได้จากอัตราเบี้ยรับปีต่ออายุที่เติบโตได้สูงกว่า 28% เมื่อเทียบกับอุตสาหกรรมโดยรวมที่เติบโตเพียง 8% ขณะเดียวกันเบี้ยรับรายใหม่เมืองไทยประกันชีวิตก็ยังสามารถครองส่วนแบ่งการตลาดเป็นอันดับ 1 เช่นเดิม” นายสาระ กล่าว